b'\n_START_ARTICLE_\nNanotehnoloogia\n_START_PARAGRAPH_\nNanotehnoloogia on teaduse ja tehnika haru, mis tegeleb v\xc3\xa4ga v\xc3\xa4ikeste (umbes nanomeetri suurusj\xc3\xa4rgus m\xc3\xb5\xc3\xb5tmetega) materjalide ja masinate, sealhulgas nanorobotite uurimise ja loomisega._NEWLINE_Algselt kirjeldati nanotehnoloogiat kui teadust, mille eesm\xc3\xa4rk oli l\xc3\xa4bi aatomite ja molekulidega manipuleerimise toota makroskaalas tooteid. Seda teadusharu nimetatakse t\xc3\xa4nap\xc3\xa4eval molekulaarseks nanotehnoloogiaks. \xc3\x9cldistatum definitsioon nanotehnoloogiale m\xc3\xa4\xc3\xa4rati Ameerikas koostatud Rahvusliku Nanotehnoloogia Initsiatiivis, mis kirjeldab nanotehnoloogiat kui ainega manipuleerimist, mille v\xc3\xa4hemalt \xc3\xbcks dimensioonidest j\xc3\xa4\xc3\xa4b 1\xe2\x80\x93100 nanomeetri vahele._NEWLINE_Nanotehnoloogias p\xc3\xb5imuvad omavahel erinevad elemendid traditsioonilistest teadusvaldkondadest nagu keemia, materjaliteadus, bioloogia ja f\xc3\xbc\xc3\xbcsika . Sama mitmekesised on ka nanotehnoloogilised uuringud, mis varieeruvad alates olemasolevate tehnoloogiate t\xc3\xa4iustamisest kuni uute materjalide v\xc3\xa4ljat\xc3\xb6\xc3\xb6tamiseni._NEWLINE_Nanotehnoloogia abil on v\xc3\xb5imalik luua mitmeid uusi materjale, mida oleks v\xc3\xb5imalik kasutada n\xc3\xa4iteks meditsiinis ja elektroonikas, aga samas t\xc3\xb5statatakse nanotehnoloogiliste arengute puhul samu k\xc3\xbcsimusi nagu teiste uute tehnoloogiate puhul, n\xc3\xa4iteks m\xc3\xb5ju inimese tervisele ja looduskeskkonnale. Need k\xc3\xbcsimused on omakorda viinud aruteludeni, kas ja kuidas oleks vaja nanotehnoloogiat reguleerida. Nanotehnoloogia ohtude uurimisega tegeleb n\xc3\xa4iteks nanotoksikoloogia.\n_START_SECTION_\nAjalugu\n_START_PARAGRAPH_\nIdeedest, mis viisid nanotehnoloogia s\xc3\xbcnnini, r\xc3\xa4\xc3\xa4giti esimest korda 1959. aastal, kui Richard Feynman kirjeldas oma loengus "P\xc3\xb5hjas on palju ruumi" s\xc3\xbcnteesi v\xc3\xb5imalikkust otsese aatomite manipuleerimise teel . Terminit "nanotehnoloogia" kasutas esimest korda Norio Taniguchi 1974. aastal._NEWLINE_Nanotehnoloogia kui teadusharu hakkas arenema 1980. aastatel, kui valdkonnas toimus kaks suuremat l\xc3\xa4bimurret. Esimeseks oli skaneeriva tunnelmikroskoobi leiutamine 1981. aastal, mille abil oli v\xc3\xb5imalik n\xc3\xa4ha \xc3\xbcksikuid aatomeid ja nendevahelisi sidemeid ning 1989. aastal ka aatomitega manipuleerida. Skaneeriva tunnelmikroskoobi v\xc3\xa4ljat\xc3\xb6\xc3\xb6tajad Gerd Binning ja Heinrich Rohrer said selle t\xc3\xb6\xc3\xb6 eest 1986. aastal Nobeli f\xc3\xbc\xc3\xbcsikaauhinna._NEWLINE_Teiseks l\xc3\xa4bimurdeks oli fullereenide avastamine 1985. aastal. C\xe2\x82\x86\xe2\x82\x80 ei kirjeldatud algselt kui nanotehnoloogiat. Seda terminit hakati kasutama seoses hilisemate t\xc3\xb6\xc3\xb6dega, mis h\xc3\xb5lmasid grafeenitorukesi, millele n\xc3\xa4hti potentsiaalset kasutust nanoelektroonikas ja -seadmetes._NEWLINE_2000. aastate alguses p\xc3\xa4lvis nanotehnoloogia \xc3\xbcha rohkem t\xc3\xa4helepanu teadlastelt, poliitikutelt ja \xc3\xbcldsuselt ning see viis nii valdkonna arenguni kui ka sellega seotud vastuoludeni. Vastuolud tekkisid peamiselt nanotehnoloogia defineerimises ja selle m\xc3\xb5judes . Samal ajal hakkasid nanotehnoloogial p\xc3\xb5hinevad tooted \xc3\xbcha rohkem \xc3\xbcldkasutusse levima. 2000. aastate keskel puhkes \xc3\xb5itsele suurem teaduslik huvi nanotehnoloogia vastu.\n_START_SECTION_\nRakendused\n_START_PARAGRAPH_\nT\xc3\xa4nap\xc3\xa4eval on tavakasutajatele k\xc3\xa4ttesaadav \xc3\xbcle 1600 nanotehnoloogial p\xc3\xb5hineva toote. Nanotehnoloogia areng on v\xc3\xb5imaldanud n\xc3\xa4iteks tennisepallidel kauem vastu pidada, golfipallidel sirgemalt lennata ning muutnud keeglikuule vastupidavamaks ja nende pealispinna tugevamaks. Sokkidesse ja alusp\xc3\xbckstesse on p\xc3\xb5imitud nanotehnoloogilisi kiude, et pikendada nende esemete eluiga ja anda neile omadus temperatuuri reguleerida. Plaastreid seotakse h\xc3\xb5beda nanoosakestega selleks, et haavu kiiremini ravida. T\xc3\xa4nu nanotehnoloogiale on m\xc3\xa4ngukonsoolid ja arvutid muutunud odavamaks, v\xc3\xb5imsamaks ja on suurema m\xc3\xa4lumahuga. Nanotehnoloogia abil on v\xc3\xb5imalik olemasolevate meditsiiniliste aparaatide kasutamine muuta odavamaks ja paremini k\xc3\xa4ttesaadavaks, mis v\xc3\xb5imaldaks neid kergemini kasutada ka perearstidel v\xc3\xb5i kodus. Autosid toodetakse kasutades nanomaterjale selleks, et v\xc3\xa4heneks k\xc3\xbctusetarbimine._NEWLINE_Nanoinnovatsioon h\xc3\xb5lmab uute nanom\xc3\xb5\xc3\xb5tmetes avastuste ja leiutiste kasutuselev\xc3\xb5ttu. V\xc3\xa4rskemateks nanotehnoloogilisteks uuendusteks on n\xc3\xa4iteks \xc3\xbche aatomi paksused 2D-materjalid nagu grafeen ja silitseen. Mitmed t\xc3\xa4nap\xc3\xa4evased laiatarbeseadmed, n\xc3\xa4iteks nutitelefonid, p\xc3\xa4ikeseelemendid ja patareid, kasutavad nanotehnoloogilisi lahendusi. Nanovooluringid ja nanomaterjalid v\xc3\xb5imaldavad uue generatsiooni sensorite ja kaasaskantavate arvutite loomist. Nanomeditsiini valdkonnas on peaaegu k\xc3\xb5ik viirusi k\xc3\xa4sitlevad uuendused nanom\xc3\xb5\xc3\xb5tmetes, sest enamik viirusi esineb just selles suurusj\xc3\xa4rgus._NEWLINE_Nanotehnoloogia alaliik, mis h\xc3\xb5lmab nanotehnoloogia kasutamist elektroonikakomponentides, on nanoelektroonika. See on haru, mis tegeleb selliste nanoelektroonikakomponentide valmistamisega, mida kasutatakse mikroprotsessorites, m\xc3\xa4ludes, mikrokiipides, nimetatakse nanolitograafiaks.\n_START_SECTION_\nEnergeetika\n_START_PARAGRAPH_\nEnergia tootmise ja hoiustamise v\xc3\xb5imaluste mitmekesistamisel n\xc3\xa4hakse v\xc3\xb5imalusi ka nanotehnoloogias. Energeetika rakendustes m\xc3\xa4ngib t\xc3\xa4htsat rolli nanolitograafia, mis tegeleb nanoelektroonika komponentide ja seadmete valmistamisega, mida kasutatakse mikroprotsessorites, m\xc3\xa4ludes, rakendusotstarbelistes mikroskeemides ning mille m\xc3\xb5\xc3\xb5tmed on alla 100 nanomeetri._NEWLINE_T\xc3\xa4nap\xc3\xa4eval parimad p\xc3\xa4ikesepatareid koosnevad mitmetest laotud p\xc3\xa4ikesevalgust neelavatest pooljuhtkihtidest. P\xc3\xa4ikesepaneelide maksimum efektiivsus alla 40% ja nanotehnoloogia abil loodetakse seda t\xc3\xb5sta._NEWLINE_Ettev\xc3\xb5te Dais Analytic on v\xc3\xa4lja arendanud seadme ConsERV, mis kasutab nanopol\xc3\xbcmeeridel p\xc3\xb5hinevaid pooll\xc3\xa4bilaskvaid membraane, et suurendada k\xc3\xbctte- ja jahutusseadmete efektiivsust. Pooll\xc3\xa4bilaskev membraan p\xc3\xbc\xc3\xbcab kinni \xc3\xb5hus lendlevad osakesed, kuid laseb l\xc3\xa4bi vee osakesi (niiskust). Sellisel pol\xc3\xbcmeeridel p\xc3\xb5hineval metoodikal v\xc3\xb5ib ka olla palju muid rakendusi industriaalses, kommertsiaalses ning ka s\xc3\xb5janduse valdkondades._NEWLINE_New Yorgis asustatud Applied NanoWork tegeleb LED lampide erivariandi loomisega, mida nimetatakse valgeks LED-iks. Valge LED koosneb anoodist ja katoodist, mille vahel on orgaanilised pooljuhikiled, mis asetsevad \xc3\xbcksteisest ~100\xc2\xa0nm kaugusel. Valgus tekkib elektrivoolu l\xc3\xa4bilaskmisel orgaaniliste kihtide vahel elektroluminestentsi ja selle abil parandatakse saadava valguse spektraalseid omadusi._NEWLINE_Arvutite \xc3\xbcheks olulisemaks komponendiks on kondensaator, mille \xc3\xbclesandeks on salvestada elektrilaengut. Kondensaatori \xc3\xbchendamisel elektriahelasse tekib selles olevate plaatide vahel elektriv\xc3\xa4li ja elektroodidele kogunevad elektrilaengud, mille tulemusena omandab \xc3\xbcks elektrood positiivse ja teine negatiivse laengu. Nanotehnoloogia abiga on teadlased v\xc3\xa4lja t\xc3\xb6\xc3\xb6tanud ultrakondensaatori ehk superkondensaatori, millel on suur mahtuvus (salvestub palju laengut) ning v\xc3\xb5ime kiiresti t\xc3\xbchjeneda ja laaduda. Superkondensaatorid leivad rakendust h\xc3\xbcbriidautodes, kus on vaja saada akudelt t\xc3\xa4iendavat energiat auto kiirendamiseks. Selleks, et salvestada kondensaatorisse palju laengust, on vaja, et tal oleks suur mahtuvus ning selleks, et oleks suur mahtuvus on vaja suurt pindala, kuhu laenguosakesed koguneda saaksid. Samuti peab "mahutav" materjal sisaldama poore, kus laengud liikuda saaksid._NEWLINE_Nanopoorsed s\xc3\xbcsinik aerogeelid on \xc3\xbcks v\xc3\xb5tmematerjalidest, mida kasutatakse superkondensaatorite ehitamisel. Aerogeelide omadusi saab ka muuta, v\xc3\xa4hendades nende pooride l\xc3\xa4bim\xc3\xb5\xc3\xb5tu ja jaotust, mille tagaj\xc3\xa4rjel muutuvad kondensaatori n\xc3\xa4itajad. Samuti kasutatakse sellel otstarbel s\xc3\xbcsiniknanotorusid (CNT-sid), mille suur pindala sobib v\xc3\xa4ga h\xc3\xa4sti laengu salvestamiseks. CNT s\xc3\xbcnteesimine on seni aga veel raskesti reprodutseeritav ning hind kallis.\n_START_SECTION_\nOhtlikkus\n_START_PARAGRAPH_\n\xc3\x9cheks murek\xc3\xbcsimuseks on kujunenud nanomaterjalide laiaulatusliku tootmise ja kasutamise m\xc3\xb5ju inimtervisele ja looduskeskkonnale. Seet\xc3\xb5ttu on pakutud v\xc3\xa4lja, et nanotehnoloogia kasutust ja arendust peaksid reguleerima valitsused. Sellele on omakorda vastu vaieldud, kuna liiga tugev reguleerimine v\xc3\xb5ib piirata teadust\xc3\xb6\xc3\xb6d ja healoomuliste uuenduste arendust._NEWLINE_Osadel nanotehnoloogilistel toodetel v\xc3\xb5ivad olla soovimatud k\xc3\xb5rvalm\xc3\xb5jud. Teadlased on avastanud, et bakteriostaatilised h\xc3\xb5beda nanoosakesed, mida kasutatakse sokkides jalgade ebameeldiva l\xc3\xb5hna v\xc3\xa4hendamiseks, satuvad pesemisel vette . Need osakesed satuvad seel\xc3\xa4bi reovees\xc3\xbcsteemi ja v\xc3\xb5ivad h\xc3\xa4vitada baktereid, mis v\xc3\xb5ivad olla looduslike \xc3\xb6kos\xc3\xbcsteemide kriitilisteks osadeks._NEWLINE_Nanoosakeste v\xc3\xb5imalike kahjulike m\xc3\xb5jude uurimisega tegeleb nanotoksikoloogia.'